Gara poetica 
Seui (15 agosto 1967) – festa de S’Assunta

Poetas:
Peppe Sozu 
Remundu Piras 

Temi:
1° tema:  s’iscuru – sa lughe
2° tema:  corazu – timòria

ESORDIU
Sozu 
Ecomi torra de su palcu in riga
propìtziu isetende su momentu
si cun sa mia mentale fadiga
ti poto render felice e cuntentu
ja chi tenes ancora in pensamentu
custa traditzione ’e festa antiga.
Chi andet bene totucantu ispera
e retzi sa segunda bonasera.
Piras 
Seui, cun amore e rigualdu
fumis paritzas oras isetende.
Però fiat sa zente passizende,
no fut in chilca ’e su càntigu saldu.
Poi, a ora ’e gara, fin chenende:
po cussu nde sun bégnidos a taldu.
Ma béninde puru a còmodu tou:
intantu bos saludo dae nou.
Sozu 
Sa zente est comintzende a recuire
da ch’una bella chena si l’at fata.
E-i como si cheret diveltire
si de sa poesia nostra est grata.
E nois nos frimmamos in piata
unu programa po esaurire.
E poi nos ch’andamos a riposu
néndelis bonanote e adiosu.
Piras
Tzertu piaghen sos usos antigos
ca sun bellos sos donos de natura
tantu tota sa vida est tota intrigos
e-d-est in donu a nos leare cura.
A una festa che bonos amigos
nos leamos umpare sa friscura.
(E) Si paga utilidade nde tenimos
nessi su friscu umpare nos godimos.
Sozu 
Su friscu at a dare piaghere
a cust’intrea populatzione
ch’est riunida che in-d-unu salone
ma su pòpulu ’e nois est su mere:
non po leare su friscu a cumone
ma ca fagher devimos su dovere.
Da chi semus inoghe a bonu coro
trabagliu a nois est e festa insoro.
Piras
A pigare a su palcu est un’arriscu
léndesi cun sas musas cunfidentzia.
E deo invito a godire su friscu
a sos chi sun de gara a cumpetentzia.
E an a fagher che Santu Frantziscu:
nos an a iscultare cun passentzia.
Si no podimos cuntentare a bois
tantu ja no nos semus fatos nois.
Sozu 
A godire ’e sa festa sa cucagna
non ti contes a issos eguale.
Si l’as pensada gai pensas male:
cancellachelu dae sa lavagna
poite friscu in custa montagna
che nde det aer finas in Nadale.
Istanote no cheren friscu ebbia
chi lu cheren mesciadu a poesia.
Piras 
Però a sos versos abbelzo sas giannas:
pagu promminto a sos iscultadores.
Sas mezus rodas poden fagher pannas
e bistan inativos sos motores.
Deo no lis promminto cosas mannas
prite sas fortzas mias sun minores.
Solu su friscu lis promminto igue:
sas cosas mannas daebbilas tue.
Sozu 
Ajò ’eretu, non sias malignu,
ja ti cumprendet su pòpulu unidu.
E de tirare in su palcu ses dignu
e creo chi pro cussu ti an batidu
e tue t’asa leadu s’impignu
dae cando a s’invitu as aderidu.
E como tocat chi su mezus fetas
ca ses su capu ’e sos sardos poetas.
Piras 
Deo sì ch’atzetadu apo s’invitu:
issos nde deven esser meda gratos.
Sos contos mannos no los apo fatos
prite so de talentos poveritu.
Est mezus chi b’avantzet apetitu
chi no bi restet cosa in sos piatos
ca deo fato gai, sentz’abbusu:
mezus de mancu chi no de piusu.
Sozu 
Non cheren chi bi restet apetitu
ne in Seui ne in tota sa zona.
E creo ’e lu pretender an deritu
da ch’as de sos poetas sa corona
ca a issos lis faghes un’invitu
e as sempre invitadu cosa ’ona.
At a esser dilgrascia si a cust’ala
istanote as batidu cosa mala.
Piras
A l’ischis chi s’eufòria s’ispilit:
in dogni cosa bi cheret medida.
Si si màndigat bene po una chida
poi su pastu male si digilit.
Sa cosa chi est bundante ja s’isvilit,
sa cosa paga est pius saborida
ca cando a pena a dentes si nde astringhet
tando finas sos pòddighes si linghet.
Sozu 
Po l’assazare ebbia ’ogan lamentu
ca chie papat pagu morit lanzu.
E nemmancu a lu narrer b’as balanzu:
mi meravigliat s’azaldu chi as tentu
ca po restare dognunu cuntentu
bi devet aer cosa ’ona a pranzu
e-i su tantu pro dogni individu
pro chi no restet nisciunu famidu.
Piras 
Osserva cando giòvana e giovànu
sun solu innamorende, deves crere:
a pena a pena si tocan sa manu
ma nde deliran de su piaghere.
Da chi diventan maridu e muzere
tando s’isfritan pianu pianu
massimu cando faghet note mala
si che girat colcadu a s’àter’ala.
Sozu 
A mie ja mi paret un’errore:
ti contrario e ti nde fato isfida.
S’aunit una rosa a su fiore
ca b’at in duos coros calamida:
in cussu bellu romanzu ’e amore
b’at ite legger pro tota sa vida.
Po contu meu l’apo pensada gai:
chi su ch’aggradat no istancat mai.
Piras 
E puru si nd’infadat cando in mesa
b’at sempre amore e nde faghet abbusu.
Abbàida su ch’est in poveresa:
altzat sos ojos preghende a Gesusu.
Da ch’at saludu meda e ch’at richesa
a s’ora a Deu no pregat piusu.
Tando su coro a pregare s’est sicu:
peus po Deus chi l’at fatu ricu.
Sozu 
Su coro umanu no est mai cuntentu:
tzeltu mi parit a su meu indicu
ca po chi nd’apat est sempre in s’aficu
dogni die de fàghere aumentu.
E da ch’at deghe tancas unu ricu
tando disizat de nde tenner chentu.
E isperat su sognu chi s’averet
poite pius nd’at pius nde cheret.
Piras 
S’òmine cando at tropu at pagu briu:
tando sa bramosia che li fuet.
Narat: pregare e isperare adiu,
tando a su totocalcio la concruet.
In-d-una tatza ’etabbinde un’’utiu:
cand’est piena, un’’utiu nde ruet.
Po ch’a nde ruer mai no ispalanchet,
po bi nd’aer pius mezus nde manchet.
Sozu 
In-d-una tatza ’e abba as veridade
ca cussa si pienat in pag’ora.
Ma so convintu chi in s’umanidade
mezus s’isperat a dogni aurora.
No apo ’idu una propriedade
de esser tropu e nde ’irare fora
ca tantu in terra ja ch’istan sas tancas
e gai su ’inari intro sas bancas.
Piras 
Ma sa terra est a totus netzessaria
e a nde tenner meda est un’abbusu
tantu sa terra est comente-i s’aria
chi po totu criada l’at Gesusu.
Mira ch’an fatu sa riforma agraria
po nde leare a sos chi nd’an piusu.
Sos chi nde tenen meda nde lis blocan,
a cuddos chi nd’an pagu no los tocan.
Sozu 
Emmo chi no si frimman sos ricones
s’andamos a-i cussu rigualdu.
De terra insoro paritzos bucones
li lean ma rifretin pius taldu:
investin su ’inari in atziones
in sa Montecatini e in s’Ansaldu
e in sa Fiat e da ch’igue arrean
ista siguru chi no bi lis lean.
Piras 
Ma chie ’e cosa meda si nd’apròpiat
poi dae su meda ’enit confusu.
Sa buscica la sulas de piusu:
s’istirat, si unfiat e s’adòpiat
però, da chi la sulas de piusu,
sa membrana si crebat e iscòpiat.
Tando torrat a nudda a nodu moltu
poite de pius che nde l’as poltu.
Sozu 
S’a fundu la connosches cussa crica
de mezorìa mirende sa sorte
ca est gai sa zente pius rica:
po su ’inari afrontat sa morte.
E ista atentu chi sa casciaforte
no iscòpiat che una buscica.
Creo chi su ’inari lu resistat
e cantu bi nde pones intro nd’istat.
Piras 
No cheret tropu s’oro ne-i sa prata:
cheret chi sempre a medida si jutat.
S’ambesue su sàmbene sucutat
e-a da chi ’e sambène s’est atata
russa cantu su pòddighe s’est fata
poi li faghet male e nde lu butat.
E s’est chi faghes che-i s’ambesue
sìmile a issa ja bombitas tue.
Sozu 
In s’ambesue sa proa l’as fata
ca ja sutzedit cussa cermonia.
Ca su chi suet est totu in sa mata,
no at de isfrutare una colonia.
Cuss’efetu non faghet a Torlonia,
a Lauro, a su prìntzipe Alliata
e a Agnelli ch’a-i cussos si prestat:
su ch’an ingultu intr’’e corpus bi restat.
Piras 
Ma cussos nadan cun s’abba a benuju
e-i como possedin e s’ingrassan.
No sun che puddighinas in restuju
cando pijende calchi ranu passan.
Da chi si truncan sa mola ’e su tuju
su chi b’avantzat inoghe lu lassan.
Ma chie no at mancu una chibudda
da chi crebat ja no ch’avantzat nudda.
Sozu 
Tzessamos de s’esordiu ogni versu
si unu tema nos ponen in manu
però chi tzesset puru su bacanu
e si che andet chie est aversu.
Intro ’e su minore coro umanu
paret chi b’istet totu s’universu:
finas su chi non biet e ne tocat
si podet totu inie che collocat.
Piras 
Ponimos tando a s’esordiu frenu
e-i sa fine totu amos connotu.
Su coro de un’òmine terrenu
sempre desizat faghinde abbulotu:
s’universu che l’as a ponner totu
mai tantu l’as a bider pienu.
Da chi ’e avidade est imbreagu
est mezus chi che nde li ponzas pagu.

1° TEMA: S’ISCURU (SOZU) – SA LUGHE (PIRAS)

Sozu 
Da ch’amos nadu a s’esordiu adiu
no lu torro a mirare de seguru:
non si podet contare pius biu
e-d-est cosa ’e leare a mancu in curu.
Como po tema m’an dadu s’iscuru,
forsi bois li nades s’iscuriu:
deo in su biglietinu l’apo ’idu
e su buiu inie apo leggìdu.
Piras 
Cheret narrer chi dadu t’an s’iscuru
e bi lis as cantende ispiegadu.
Ma po chi in saldu bi lis epas nadu
creo chi lu cumprendan issos puru:
su sardu no est tantu cori-duru
chi lu cumprendet su significadu.
E deo po no los ponner in sa rughe
ja m’ana dadu a cantare sa lughe.
Sozu 
Oramai sentz’àtera guida
abberrer nos devimos una via.
Tue as sa cosa ch’a sa lumera est bida
e as de la mirare simpatia.
Esposta a totu no est sa parte mia
ca che devet restare costoida.
Ma po intùitu o sighinde su motu
chi si agatat l’ischimos etotu.
Piras 
Deu, da ch’’enit dae Paradisu,
sa tertza die sa lughe at criadu:
s’abba dae sa terra at separadu
e l’at postu unu lìmite precisu.
Sa lughe da s’iscuru nde at divisu:
una die, unu note l’at giamadu.
A mie de sa die dat sa dote
a Peppe invece at lassadu su note.
Sozu 
De su globo dat lughe a una perra
su sole, bene si podet pensare,
ca ambas paltes non viven umpare
e una parit cun s’àtera in gherra.
Ma su sole non podet penetrare
in mesu sas intragnas de sa terra.
Incue no bi faghet mai die:
est tot’iscuru e tocat a mie.
Piras 
Naras tocat a tie ca est iscuru
e deo chi ti tocat ja bi creo.
Ista seguru e pius de seguru
chi ti la lasso e non ti che la leo
ca ja mi bastat su chi tenzo deo
antzis nde tenzo de avantzu puru.
E ti mustro magnànimu chi so
e s’est chi ti bisonzat ti nde do.
Sozu 
Tue as su sole e-i sa lampadina
ca tenes totu a portada ’e manu.
Ma in s’iscuru bi est totu s’arcanu
che intr’’e s’ou o in-d-una gabbina.
Pensa a inue su chelveddu umanu
si che at piatzadu s’oficina
chi cumprendet recreu e avolotu:
est in s’iscuru po pensare a totu.
Piras 
No, no est in s’iscuru pro pensare
ch’est comente sun totu sas centrales
prite sos ojos sun duos fenales
e sun sas lughes pro abbaidare:
su chelveddu lu solin informare
de totu cussas cosas naturales.
Deo sa lughe lampizo e discuto
e fin’a sos chelveddos che la juto.
Sozu 
Ses padronu ’e s’immensa lughe neta
ch’as de mirare sa terra e s’aera
ma chi sa parte a su chelveddu feta
in dogni campu so sempre in s’ispera.
Pensa a Omero su grande poeta:
de ojos no aiat sa lumera.
No at bidu candelas ne istellas
e bessin dae mente cosas bellas.
Piras 
Omero fut unu poeta gregu
altu ’e talentu ma fit erudidu.
E dogni cosa at pesadu e medidu:
cheret narrer chi cussu non fit legu.
Si no l’as tue connotu ne bidu
comente podes narrer chi fut tzegu?
Deo ammito chi pensare potat
ma non descrier su chi no annotat.
Sozu 
Sa mente non si ponet in pedinu
ca pensat die e note totu s’annu.
Finas drommidu a boltas in afannu
ja ’olat a lontanu o a vicinu.
Da intr’’e s’ou unu puddighinu
nd’’essit a caminare guasi mannu.
E-d-est de ogni tipu e coloradu
e ti l’an in s’iscuru fabbricadu.
Piras 
Su puddighinu ja tramat e tessit
cando de s’ou ch’est intro su sinu.
Sa mama piculadu at a puntinu
e issu farraschende bi resessit.
Ma no li podes narrer puddighinu
finament’a sa die chi ndi ’essit.
Tando est puddighinu, dae cuss’ora,
prite at bidu sa lughe da ch’est fora.
Sozu 
Chi sa figura in fora l’as bida
l’isco e nde podes dare su signale.
Intro ’e s’ou calcunu andat male
(non chelzo fagher a-i cussu isfida)
ma dogni calidade ’e animale
intro ’e s’ou acuistat sa vida.
E finas tue, si bene as pensadu,
che ses intro s’iscuru generadu.
Piras 
A narrer chi a riparu at unu muru
tzertu su puddighinu non si negat.
Ma s’in sa bucia s’ou est tropu duru
e c’a s’ora ’e nascher no si segat
tando su puddighinu est in s’iscuru
e in s’iscuru matessi ch’annegat.
Da chi s’ora ’e nascher est cumprida
si no b’intrat sa lughe no b’at vida.
Sozu 
Ma sa vida in s’iscuru est ch’’enit fata
comente-i sa nostra vida umana.
E-i sas raghinas de ogni mata
in s’iscuru sas brancas postu ch’ana.
E in s’iscuru creschet sa patata
e finas sa nitzola americana
ca s’as disizu ’e ti nde manigare
dae s’iscuru la deves leare.
Piras 
S’iscuru est de su sèmene presone:
est sepoltura e tremenda dimora.
Piantas unu sèmene ’e melone:
comintzat e brionit dae cudd’ora.
Cand’’ogat modde modde su brione
cussu brione ndi ’essit a fora.
L’at serradu che criu intro sa nughe
però no podet nascher sentza lughe.
Sozu 
Non podet nascher de tzertu in pag’ora
o siat in beranu o in s’istiu.
Ma s’abberis sa bucia tando adiu:
invanu est chi che l’’etes in sa cora
prite jughet sa colza a palte ’e fora
e in su centru che tenet su chiu.
E in su chiu ch’est s’umore sou
po chi torret a nascher dae nou.
Piras 
Issaras m’as tzitadu sa patata
chi jughet unu ranu tundu tundu
e creschet suta terra in su profundu
ca b’est sa raighina bene fata.
Fagh’una cosa e ségande sa mata:
ca nde la segas si sicat in fundu
ca puite sa foza no respirat
e nemmancu sa chima lughe mirat.
Sozu 
No faghimos ne lota e ne disputa
si no in sa patata amos conclusu.
Ma si as cuss’idea risoluta
divido deo como e non piusu
ca ti che leas sa palte chi est susu,
a mie ispetat sa palte chi est suta.
E mi l’ap’a papare a bona ’oza
ca deo apo patata e tue as foza.
Piras
Ma nachi sa patata est tota tua:
ti chelzo dare unu pagu ’e rejone.
Papa patata, siat cota o crua,
e totu intro sa ’entre che la pone.
S’arantzu, su mandarinu, su melone,
su péssighe, sa mela e-i sa ua:
patata sì chi màndigas e frazas
però àtera cosa no nd’assazas.
Sozu
Su sèmene bi ap’eo in su melone
e-i su chiu, sa colza est sa tua.
Ma lasso cussa fita, cota o crua,
ca m’interesso de su pupujone.
Ti deves ammentare chi sa ua
che la deves betare in su cubone.
In carradellu b’at iscuru continu:
ch’’etas su mùstiu a lu fagher a binu.
Piras 
A su mustu s’arrivat si s’atzetat:
com’a-i cussu no ponzo sos loros.
Mìrami unu melone chi in sos coros
jughet su semeneddu chi bi ’etat:
no b’at mancu una bucia chena poros
chi aria e lughe che prenetat.
Su sèmene at interna sa dimora
però b’intrat sa lughe dae fora.
Sozu 
In su sèmene sa rejone ’e tzeltu
risolutu non so ’e ti la dare
prite su chiu da sa bucia est cobeltu,
lughe a inie non devet bintrare
ca si as prima unu sèmene abbeltu
poi ti proas a lu piantare
o in-d-una o in àtera istajone
non ti torrat a nascher su melone.
Piras 
Nara sa lughe si ti dat toroju
o no ti cheres tue afaca a mie?
Su sèmene est cuadu intro su poju
e pur’eo sa lughe dao a tie.
Nara, no est sa pupia intro s’oju
e intantu sa lughe ch’est inie?
No m’as a cherrer narrer cussu puru
ca ch’est intro ’e s’oju ch’est iscuru?
Sozu 
Cuss’est sa parte tua, eo miradu
no apo sa chi as parte e-d-est esata.
Ma an calchi pupia machiadu:
unu male la ponet in cumbata.
Da chi nde ’ogan una catarata
prite lu lassan cun s’oju bendadu?
Unu tantu ’e iscuru si li abbastat
ca si li tocat lughe lu guastat.
Piras 
Deo li poto ponner s’oju nou
cando s’oju bi l’at guastu Deu.
Dognunu tenet caru s’oju sou:
cheret de lughe chi siat intreu.
S’oju chi no annotat est su tou
e s’oju chi annotat est su meu.
Deo cun s’oju lùghidu m’ingrasso:
s’oju chi no annotat ti lu lasso.
Sozu 
Ma no est custa un’iscena tremenda
si una cosa t’apo fatu ischire.
S’oju ch’est tou devet esistire
però ti naro un’iscena istupenda:
dae sa caterata po guarire
ja cheret postu suta ’e una benda.
Cheret chi ch’istet sa lughe lontanu:
dae s’iscuru s’oju torrat sanu.
Piras 
S’oju est sa candela luminosa,
est de su cristianu lampione:
est lughente e-d-est lughe pretziosa
po ’ider siat paris o iscalone.
Però ti chelzo narrer una cosa:
prite li faghen s’operatzione?
A mie sas rispostas mi piaghen:
chelz’ischire proite bi la faghen.
Sozu 
A mie no impoltat chi lu nies:
t’apo rispostu in cantu as dimandadu.
Cuss’oju infirmu cheret operadu:
si no est operadu cras non bies
però guarit da ch’istat bendadu
nessi po deghe o po bìndighi dies.
Si pones una lampadina susu
l’as operadu e non bidet piusu.
Piras 
A da chi jughet una caterata
est tapadu su sou lampione.
Tando sa lughe diventat ingrata
ca li mancat s’illuminatzione.
Ma t’apo nadu s’operatzione:
chelz’ischire puite bi l’an fata.
No est a mi distraer cun sa ’oghe:
tue deves risponder a inoghe.
Sozu 
Ti nde cheres leare de arrennegu
ca cheres sa rejone a contu tou.
Ti l’apo ispiegadu e ti dat prou
s’oculista che mastru at s’impiegu:
ch’est po torrare a bider dae nou
ma po bìndighi dies restat tzegu.
Ti tocat chi a s’iscuru ti detzides
si no ses operadu e cras non bides.
Piras 
Su professore chi l’operat puru
cun sas pintzas ja trapat e isfogat.
Poi po esser perfetu e seguru
da chi l’at operadu bi lu dogat
prite si l’opererat a s’iscuru
invece ’e lu sanare bi nde l’’ogat.
Nàrami sos ispecializados
si operan a ojos(o) bendados.
Sozu 
Operare non deven in debbadas:
l’isco chi ojos bi at e lampadinas.
Però cheren sas legges rispetadas
ca si mancat s’iscuru ti arruinas
ca tantas grezes bi at de meighinas
chi cheren a s’iscuru cunservadas.
Legginde sa retzeta ja ti bastat:
s’est lassada in sa lughe si guastat.
Piras 
Unu a restare tzegu est tropu duru
chi diat esser a lu frastimare.
Lu curan ca diritu at issu puru,
coment’e totu, de abbaidare.
Si fut bistadu a restare a s’iscuru
no b’aiat bisonzu ’e l’operare.
Ma si l’an operadu, in mente jughe,
est po torrare a sos ojos sa lughe.
Sozu 
Però s’iscuru una parte nde ocupat
po torrare a sanare sa pupia.
Ma no sigo a restare incue ebbia:
in debbadas su tempus non s’isciupat.
Tue osserva una fotografia
e as bidu comente s’isvilupat.
Si b’intrat de lumera a pena a pena
de cussa foto as guastu s’iscena.
Piras 
Unu fotografu non b’at a unu jampu
ca cuddu it’est chi cheret lu preguntat.
Lu ponet in sa lughe e in su campu,
una tiaza in facia no l’ammuntat,
poi su cannociale ja li puntat:
iscatat de magnésiu su lampu.
Eco sa lughe a lu fotografare,
tue mi naras a l’isvilupare.
Sozu 
Chilchéndedi sa parte mi as rispostu
e as diritu in cantu as pretesu.
Ma bi cheret s’iscuru a dogni costu
prim’’e aer sa lampadina atzesu
ca a iscuru sa pellìcola che as postu
de cussa machineta in mesu in mesu.
Oltres chi est iscuru sa dimora
chi est finas niedda a palte ’e fora.
Piras 
Est comente-i s’oju lampione
po li dare sas formas pius perfetas.
Abbàida, a unu caddu ’e carretone
ponen in su briglioto sas aletas
a manera ch’annotet s’istradone
e no si ch’’etet mai a sas conetas.
Sa lughe cuncertada at in perfetu
e po cuss’in s’istrada andat deretu.
Sozu 
S’iscuru a palt’’e palas no andat male:
gai su caddu mirat solu a inie.
A su ch’est tou no nde so rivale
ma deves iscultare puru a mie:
proa tue unu fogu artificiale
e l’isparas a ora ’e mesudie.
Ca b’est sa lughe non faghet efetu:
bi cheret totu un’iscuru cumpletu.
Piras 
Ma deo de sa lughe apo sa dote:
in dogni cosa poto fagher giogu.
A da ch’atzendo e isparo su fogu
tando che catzo s’iscur’’e sa note
e m’est permissu chi su fogu annote
proite faghet lughe in dogni logu
prite cando su fogu isparo igue
tando cumando deo e fuis tue.
Sozu 
Però bi chelzo inie deo puru
po controllare sas granatas bellas.
Si b’est su sole no nde ses seguru
e a las controllare ti arrebbellas
però si las isparas a s’iscuru
ja ’ies totu rosas e istellas.
E tando restas tranchillu e cuntentu
ca b’est sa parte mia a fundamentu.
Piras 
Sa parte tua da sas cateratas
e deo mi che so pigad’a susu.
Cando bi est sa lughe ’e sas granatas
a s’ora tue no bi ses piusu
prite sas lughes mias sun cumpatas
chi dae cussu campu t’an esclusu.
Eo tota sa zona mi che leo:
tue bi ses cando no bi so deo.
Sozu 
Ch’apas rejone meda non be-i creo
ca d’esser solu non bides su bastu.
E no nelzas chi totu mi che leo,
apropiéndedi de ismulzu e pastu:
propiamente ca incue so deo
est chi podes notare su contrastu.
E sas istellas las contas inie
ma però las as bidas dae a mie.
Piras 
Ma deo poto dare unu cunfoltu:
a mie totu gratzias mi renden.
Abbàida in sa tumba ’e unu moltu:
da chi ch’est suta terra ite cumprenden?
E puru suta terra che l’an poltu
ma a su mancu una làmpana b’atzenden
chi cheret narrer sa divina lughe
de cuddu Redentore molt’in rughe.
Sozu 
Da chi sa lampadina l’as alluta
notare ja lu faghes a sa zente.
Però sa lughe tua solamente
ja bi podet restare po un’iscuta.
Invece su chi ch’est de terra suta
ja restat in s’iscuru eternamente.
Si ch’at a andare cuss’ànima a Deu:
su corpus restat in s’iscuru meu.
Piras 
Su corpus moltu ja non faghet gherra:
ne calat a s’abbissu ne a susu.
Da ch’est in terra si calat a terra:
est in s’iscuru e no contat piusu.
Ma po lu sullevare a s’alta serra
ja b’an atzesu una làmpana susu.
E a sa lughe mia ti piegas:
da cudda lughe est ch’isperas e pregas.
Sozu 
A cussa lughe si cheres ti arrumba
chi, cant’est bella, at a fagher ispantu.
Ma da chi sonat sa morte sa trumba
mancu a ti ribbellare podes tantu.
Poi andas a sos regnos de oltretumba
ma mi paret iscuru totucantu.
Ca no bi sun sos ojos arrividos
sun a s’iscuru ca no los an bidos.
Piras 
Cussos ja los tenimos in tutela:
tue in s’iscuru tou t’inabbissa.
Ma deo a su mortu sa prommissa
fato e l’atzendo sa lughe in carrela.
Nara s’as bidu celebrare missa
chena b’atzender nessi una candela.
Cheret chi una lughe la signalet:
si non bi soe sa missa non balet.
Sozu 
Sa missa a la cumprender no est mala
e sun totu ’e sa gratzia in s’ispera.
Tue bi as allumadu sa chera
chi de sa cheja illuminat sa sala
ma però da chi passas a cudd’ala
ja non b’arrivat sa tua lumera.
E s’iscuru no li namos abberu
ja l’est assimizante su misteru.
Piras
Cussu misteru tenet paga dote:
est cosa chi non s’ischit e mischina
………………………………….
…………………………………
………………………………….
………………………………….
po aer sos naùfragos acoltu
e po torrare sa nave a su poltu.
Sozu 
Tue in sa paghe viaggias seguru
e atzendes sas lughes in su mare
ca no b’at nemos po ti bombardare,
s’inimigu non tenet su silluru,
ma in sa gherra po esser siguru
devias a s’iscuru viaggiare.
Po una lughe soltantu, Remundu,
fit perìgulu ’e che falare a fundu.
Piras 
Però cando at bidea s’aggressore
chi cheret bumbaldare ogni abitante
lu ’idet su bersagliu a su lugore
e betat una bomba roboante
puite atzendet unu rifletore
o puru unu razu illuminante.
Cand’’e s’iscuru dissipat s’intrigu
’etat sa bomba subra s’inimigu.
Sozu 
Deo ja l’isco si sa bomba ’etat
ca l’at illuminada unu bengala.
Però si no l’as bida a perun’ala
mezus àtera lughe no rifletat.
Si unu film si bi proietat,
pensa, a s’iscuru cheret una sala.
Si no est fatu in-d-una sala oscura
non podes annotare sa figura.
Piras 
Cue bi deves esser tue solu:
si bi so deo cumpagnia atzetat.
Cando unu film ja si proietat
est totu de sa lughe s’oriolu
prite sa lughe mia che prenetat
in su muru biancu o su lentolu.
Tando su film s’’iet de seguru:
sa bella fit a esser tot’iscuru.
Sozu 
Chi collàbore no m’as atzetadu
e tando ti che ’ogo da oriolu.
Da chi ti ses a mie ribbelladu
cheres ch’in aterue isterre ’olu:
tando su film faghedilu solu
a da ch’est su salone illuminadu.
Ma s’in sa lughe che lu proietas
est su matessi che chi no nde fetas.
Piras 
Deo tota sa cosa apo dosadu
ca totu bido dae testa a pese.
Apo cuddu salone illuminadu:
tando deo bi so, tue no bi sese.
Però sa parte manna non ti lese:
a su mancu m’aeras invitadu
po sa parte ’e s’illuminatzione
ca igue bi semus a cumone.
Sozu 
Inue amos umpare sos vantaggios
non mi dias a toltu unu faeddu.
In corpus nostru, a mannu o a piseddu,
non bides sos internos ingranaggios
ma in ue est sa màchina ’e sos raggios
est una càmera de iscuru nieddu.
Ti ponen in petorras sa piastra
e a s’iscuru ti faghen sa lastra.
Piras 
Nara si, Peppe, as bidu su dutore
cando su machinariu arresetat:
su malàidu l’innudat e che l’’etat
in-d-unu letu biancu a premore
poi sa lughe in corpus che prenetat
e bidet inue est unu tumore.
Ista seguru e pius de seguru
chi lastras no nde faghen a s’iscuru.
Sozu 
E c’a s’iscuru sa lastra ’enit fata
timen sa lughe e ponen oriolu.
Ma no mi cheres dare unu consolu
e sighis a mi ponner in cumbata:
tando igue si ti cheres solu
ti nde ’ogas sa màchina a piata.
Fagh’in contu chi deo non bi sia
ma no nde faghes de fotografia.
Piras 
Deo tenzo sa lughe universale,
tenzo de isplorare su guvernu.
Ap’inventadu unu mezu modernu
ch’est po ’ogare a lughe dogni male.
Tue as una zona marginale
ma sa lughe prenetat in s’internu.
Iguddane preneto e mi ch’isfogo:
tue bi fus ma deo ti che ’ogo.
Sozu 
Mi che ’ogas a foltza ’e rebellia
ma a boltas t’inchietas in debbadas.
Ite cheres curare tue ebbia
in sas persones, sende male andadas?
Però non curas dogni maladia
ca medas a s’iscuru sun restadas.
A sas chi no as agatadu cura
ja che sun in sa mia zona oscura.
Piras 
Tue ses in su letu ’e sos dolores
e ses in cuddos puntos imperfetos.
Abbàida ite faghen sos dutores:
cheren curare sos males segretos.
Nàrami, po brujare sos tumores,
bi sun sos raggios oltrevioletos.
Est una lughe che unu pugnale:
tocat inie e ti brujat su male.
Sozu 
Però no podes a brujare totu
po che ’ogare sas penas a fora.
A da chi pones sa màchina in motu
as a bider sa lughe ’e s’aurora
però sos males chi no as connotu
no resessis a los brujare ancora.
Creo sa caloria chi la sentan
e forsi a sa lughe est ch’aumentan.
Piras 
Però cussa est sa palte tua ebbia:
curas su male ma no ses dutore.
Abbàida s’elioterapia
po chie at un’artrìticu dolore:
po li sanare cussa maladia
li dana de su sole su lugore.
Eco sas calorias naturales
chi cun sa lughe che ’ogan sos males.
Sozu 
A curare sos males pensa puru
chi diat esser cosa geniale.
Deo a-i cussu no nde so rivale
ma su caminu parit tropu duru.
Totu sos ch’an bidea ’e fagher male
nara proite preferin s’iscuru.
A salvare sa vida ’e sos bandidos
b’est s’iscuru ca no si cheren bidos.
Piras 
Sa zente mala tenet cussa dote
e cun tegus ja viven a cumone.
Chie est de cosas malas satzeldote
tzeltamente a s’iscuru dat rejone.
Cussos sun a sa moda ’e su matzone:
drommin a die e bessin a de note.
Leadichelos e fàghende gala
ca tantu tenes solu cosa mala.
Sozu 
Però a cuare àteros difetos,
ammentadinde, possedo sos grados
ca medas no si cheren controllados
dae sos bellos ojos tuos netos
e una calidade ’e fidantzados
dae s’iscuru si cheren protetos.
Po unire sa rosa a su fiore
chilcan s’iscuru faghinde s’amore.
Piras 
Tzeltu chi a s’iscuru amore faghet
sa zente chi at preferidu a tie.
Ma sa zente ch’est giusta che a mie
a sa lughe s’idea sodisfaghet.
Cando s’innamorada li piaghet
est mezus chi la ’idat a de die.
Ma cando est tropu fea, ista seguru,
timet sa lughe e preferit s’iscuru.
Sozu 
Ch’est de amore un’atzesa fiama
l’isco, a da chi miras una mela.
Sa lughe podet esser sa tutela
po no li ponner una mancia in s’ama.
Ma nara cantos, da chi b’est sa mama,
faghen finta ’e nd’’ochire sa candela.
E a da chi no b’at lughe peruna
si dan su primu ’asu ’e foltuna.
Piras 
No naro ch’innamoret in carrela
po ch’unu siat de amore invasu.
Cando s’innamorada est una mela
sos ojos osservende no an pasu
e mancari bi siat sa candela
faghet coraggiu e li dat unu ’asu.
Antzis sa lughe bella est un’aggiudu
chi dat fin’a sas ànimas saludu.
Sozu 
Tue t’as a bantare sole e luna
ca tenes sa lumera tota intrea.
Però s’iscuru no est cosa fea:
deo ti l’ispiego totu in-d-una.
Ti deves ammentare, sa foltuna
rapresentat una bendada dea
chi podet allegrare mente e coros
ca che sun a s’iscuru sos tesoros.
Piras 
Tzeltos unos si sun innamorados
ma s’oju no l’an giutu tantu netu.
E poi si nde sun totu impudados
prit’a ùltimu an bidu su difetu.
A calcunu li naran: ”Mansuetu,
ti ses cojadu a ojos tancados.
No l’asa ’ida chi fut una rughe:
como l’as barriada e ti la jughe”.
Sozu 
De contos ja bi nd’at esaggerados
chi poden dare turmentu e peleu.
Ma no sun totu a sa lughe ’ogados:
de los bogare nos nde iscampet Deu.
E so cuntentu chi tantos pecados
che sun restados in s’iscuru meu.
Sentza la buluzare sa funtana
sa ratza infirma che passat pro sana.
Piras 
Ma deo cando ’ido so seguru
prite sa lughe m’at dadu consizu.
No est a andare gai, a manu in muru:
abbàidala da pe’ fin’a su chizu.
E sos pecados fatos a s’iscuru
’essin a lughe da ch’’enit su fizu
prite sa lughe mia faghet goi:
’ogat sa cosa a campu, prima o poi.
Sozu 
De su tema tzessamos su pedinu
sentza bataglia ’e peruna manera.
Nisciunu ischit cant’amos in sinu
ne cantu b’at in dogni miniera
ma tant’e tantu iscuru e lumera
istare deven semper a vicinu.
Proende in sa bilancia a las pesare
creo che pesu lu sian che pare.
Piras 
Fininde, naro chi s’innamorada
l’abbàidat chie tenet sale in tzuca.
Cheret abbaidada e controllada
dae pes finament’a sa piluca
ca po ischire s’est isdentigada
tue li pones su pòddighe in buca.
Invece abbaidada l’apo deo
e si no mi piaghet no la leo.

2° TEMA: CORAZU (SOZU) – TIMORIA (PIRAS)
Sozu 
S’iscuru che-i sa néula ’e passaggiu
dae su campu meu est isparidu.
Però cheret su càntigu sighidu
ch’est de sos seuesos in omaggiu
ja chi s’àteru tema est arrividu
e-a mie m’an dadu su coraggiu.
Chi sia coraggiosu no mi ’anto
ma ca lu tenzo in tema oe lu canto.
Piras 
Su coraggiu t’an dadu a lu cantare
e sa paura est in podere meu
proite su coraggiu lu dat Deu
e no nos lu podimos nois dare.
Deo si ’enit unu a mi brigare
mi solo tremulare reu reu:
sa pedde mia m’est cara e l’istimo
e a la pelder cussa pedde timo.
Sozu 
Tue naras ch’a morrer as paura
ma sa paura ti blocat s’istrada.
Cun coraggiu in totue ti aventura
e ch’imbolas una janna si est serrada.
E-i sa morte e-i sa sepoltura
cun coraggiu ja cheret afrontada
ca moris trancuillu si as coraggiu:
de s’oltretumba est su ponte ’e passaggiu.
Piras 
Tue faeddas gai che leone:
no times ca de te nde ses seguru.
Ma deo so mischinu e timo puru
prite mi faghet tot’impressione.
Abbàida ite faghet su matzone:
cand’’essit issu ’essit a s’iscuru
ca timet chi tranellos li preparen
e si lu ’iden timet chi l’isparen.
Sozu 
Naras chi at paura su matzone
invece tenet coraggiu discretu.
Massimamente in cust’istajone
manc’a s’isparu si fuet deretu
e poi de su fàmine a s’apretu
brincat sa mandra e che pijat s’anzone.
S’at a leare su primu chi agatat
ma ca s’at postu coraggiu si atatat.
Piras
Po aferrare un’anzone minore
su coraggiu lu tenet, bene o male,
ca ischit chi s’anzone at solu amore:
no giughet iscaglione ne casciale.
Però si b’est su cane o su pastore
ja timet a b’intrare a su pasciale:
ca sa paura l’at dadu s’iscola
e ch’intrat solu cando s’ama est sola.
Sozu 
Lassamos como istare su matzone
chi s’at coraggiu buscat alimentu.
Lea s’omìne chi coraggiu at tentu:
no si frimmat in sa mala istajone
ca ch’’essit cun coraggiu ’e leone
e devet afrontare abba e bentu.
Imbucat cun coraggiu a meraviglia
po buscare su pane a sa famiglia.
Piras
S’òmine cando at fizos no est istracu:
est coraggiosu e mi lu naras tue.
Ma deo si pioet isto igue:
timo a bessire dae su barracu.
E s’’ido ’eninde in s’aria una nue
ca la timo mi leo su paracu.
Ammitinde chi pioat e abba bundet
si juto su paracu no m’infundet.
Sozu 
Deo incue aprovare ti poto
ma no cretas sa palte chi ti feta.
Chie at sa robba sola in sa pinneta
e chi controllat sa tanca o su loto
da chi no at paracu e ne capoto
e-a boltas no at mancu giancheta
però su postu chi tenet ocupat:
macari ’etet rajos isse istupat.
Piras 
S’òmine de paura totu est untu:
da su perìgulu si nde cheret frantu
e timet finas s’umbra ’e su defuntu,
no at coraggiu ’e si colcare acantu.
O proa tue a mesanote in puntu
nàrali ch’andet a su campusantu.
Nono, ca non giughimos coros toltos:
guasi totu timimos sos moltos.
Sozu 
Timire in campusantu, no as toltu,
però meda non timet dogni omìne.
E cun coraggiu, istudiende a fine,
cudd’annu un’at su còmpitu risoltu
ca in su campusantu ’e Cossoine
si ch’est ‘intradu, ispozat unu moltu.
Mancar’a mesanote no at timidu:
ispozat cuddu e isse si est bestidu.
Piras 
A bi cres chi mi paret unu contadu
e guasi guasi no lu creo?
Deo timo unu moltu suterradu
e-i sa ’estimenta non li leo.
Tzeltu chi si fit istadu che deo
su moltu no l’aiat ispozadu.
Si b’andat e coraggiu no at piusu
s’est chi tocat su moltu morit susu.
Sozu 
Ma però che a tie non sun totu:
cuddu de si ’estire aiat brama.
Ca no aiat de seda una trama
de fagher cussu colpu at fatu votu
e-a da poi ’e su moltu sa mama
sa ’estimenta in dossu li at connotu.
Su cadàvere lu an esumadu
e-i su moltu nudu an agatadu.
Piras 
Cussu l’at fata gai e s’est gualtu:
de ànima deo gai no nde brago.
Si m’’ido mesu nudu in su ripaltu
tando unu pagu ’e chelveddos m’isvago.
Po gai ando a sa butega ’e unu saltu:
leo sa ’este e no bi la pago.
Li naro: ”Ja t’ap’a dare calchi omaggiu”.
Mezus imbroglios, mi’, chi non coraggiu.
Sozu 
A ti ’estire cussu ti at convintu
però s’imbrogliu incue est cosa vana.
Chie at coraggiu passat cun s’abba a chintu
in su fiùmene sempre a bona gana
ca su coraggiu s’òmine at distintu
tra sos distintos in sa ratza umana
ca no lu frimman in perunu logu
e ch’imbucat in s’abba e in su fogu.
Piras 
Ma deo si perìgulu apo ’e fronte
timo che-i sa frea, e no s’ispazet.
Si est afaca mi ch’ando a su ponte
e-i su riu lasso chi s’iscazet.
Si no che fato su giru in su monte
ca timo chi su riu mi che trazet.
Ca naro: ”Gai mi bi chelzo apòrrere:
mezus fagher su giru chi no mòrrere”.
Sozu 
Da chi ’e coraggiu non tenes provista
nara comente ti faghes onore.
Su giru longu est una cosa trista
ma de su riu no apas timore.
Nara comente curres in sa pista
a caddu ’e unu caddu curridore
ca si no as coraggiu, apas cumpresu,
in sedda no bi apuntas mancu presu.
Piras
Su caddu curridore podet fùere
màssimu cando rassu est in sas tancas.
Ma deo sempre mi chelzo redùere
totu sas rutas de las fagher francas:
curro su caddu ma po no nde rùere
sa briglia aferro e astringo sas ancas.
Prite a nde ruer sunu mannas penas,
mai su curret cun sas ancas lenas.
Sozu 
Incue est su perìgulu vicinu:
sa paura no podes afrontare
ca solu si at coraggiu unu fantinu
su caddu faghet currer e trotare.
E da chi curret meda at su pedinu
chi los devet sos àteros colare.
Ma unu chi at paura abbarrat frimu:
no curret mai e no arrivat primu.
Piras
Tue no t’ischis bene ispiegare
ca no tenes paura che Remundu
ca unu curridore a fundu a fundu
pensat sempre su premiu ’e leare:
punghet su caddu, primu pro arrivare,
prite timet a fagher de segundu.
E curren totu gai sos civiles
ca tìmene ’ilgonza e iscobiles.
Sozu 
Si at paura est finidu s’iscopu:
ammenta chi sa pista est una gherra.
Siat a trotu o siat a galopu
est unu grupu intreu in cuntierra.
Ja bi nd’at chi coraggiu tenen tropu
ma bi nd’at ch’at paura fina in terra.
No de currer e fagher su fantinu,
timet su caddu lis passet vicinu.
Piras 
Nàrami prite, po timer su ladrone,
ca est su note a bajoneta in canna,
prite in domo asseguran su balcone
e-a da poi asseguran sa janna
e oltres chi bi passan su friscione
puru bi ponen un’istanga manna?
Prit’est asseguradu ogni passaggiu?
Nara s’est po paura o po coraggiu.
Sozu 
Igue mi nde das sa proa tzelta
e in sa palte diventas famosu.
Però, a da chi fatu amus s’iscelta,
nois in cussu contu curiosu,
osservadinde, su ch’est coraggiosu
podet finas drommire a gianna abbelta.
Però su paurosu est in difetu
chi no nde drommit nemmancu in su letu.
Piras 
Sa janna tua e-i sa janna mia
jughen gantzos e friscios a premore
c’amos paura po calchi aggressore
e no est mancu una balentia.
Nara, si tenes una maladia,
poit’est chi ti jamas su dutore?
Ammitinde chi tenzas coro folte,
ti l’as giamadu ca times sa molte.
Sozu
Tzeltu, si b’at guastu un’ingranaggiu
tra sos membros de tota sa persone,
a si curare at afetzione
po ch’in terra che siat de passaggiu.
Bi nd’at chi cheret un’operatzione
e-a cussu li mancat su coraggiu:
in chirurgia no cheret andare,
timet e morit sentza s’operare.
Piras 
Mi’ si tenet paura est ch’at difetu:
tzeltu at a istentare unu tantinu.
Però da chi sa molte ’idet vicinu
a s’ora a l’operare istat chietu
ca a su dutore li usat rispetu
però pius ja timet su bechinu.
Cun su dutore unu pagu bi borrat:
s’andat a su bechinu no che torrat.
Sozu 
Tzeltamente ’e sa morte chi at timore
ma deo ti lu torro a replicare.
B’est cuddu chi est sempre ’e bonumore:
non timet ne po pungher ne segare.
Da ch’at coraggiu azuat su dutore
e cussu prima faghet a sanare
mancari apen fissadu sa distantzia:
eco de su coraggiu s’importantzia.
Piras 
Ma nàrami: una tènera viola
ch’est bajana e-d-est tota in sa cucagna
s’at piaghere ’e andare a campagna
po nde coglire una bella viola
proite timet a b’andare sola
si leat a su mancu una cumpagna.
Paret ch’a nde torrare si asseguret
ca timet chi calcunu che la furet.
Sozu 
Una cumpagna la tenes vicina,
naras, po non manciare una viola.
Però de unu fatu ti consola,
de su coraggiu de una femina,
ca s’orgolesa Antonia Mesina
a su monte a linna andada est sola.
Mustradu at su coraggiu in-d-una ’olta:
no at tzedìdu e mezus restat molta.
Piras 
Timet su disonore, ja be-i creo:
po cussu no est maseda e ne minninna.
Si fut bistada paurosa, creo,
a su monte no fut bandada a linna:
s’aiat tentu paura che deo
nemmancu molta no fiat pitzinna.
Duncas coraggiu no si nd’epat mai:
chie no at paura finit gai.
Sozu 
Non bistes solu in sa domo inserradu:
si as bisonzu, ’éssibbi a su monte.
Sentza ch’àtera cosa ti raconte,
no at s’ànima sua machiadu:
de fronte a cuss’òmine airadu
sa molte retzit e paradu at fronte.
Eco s’òpera sua totacanta:
com’an bidea ’e la fagher santa.
Piras 
Cussu no est coraggiu, chi est machine,
a bandare a sa sola a sa pinneta.
Sa fèmina devet esser pius fine
po non manciare ànima ne peta
ca si li fut piàchidu s’omìne
Antonia abbarrada fit chieta.
Peppe narat coraggiu chi teniat
ma est ca s’òmine no li piaghiat.
Sozu 
A da ch’in cussa palte ti piantas
no m’as a narrer e ite as detzisu.
Antonia est una ’e sas tantas
ch’at retzidu sa molte ’e improvisu.
Sigundu te totucantas sas santas
como che ’ogas dae Paradisu
da chi sa gloria ana meritadu
ch’an cun coraggiu sa molte atzetadu.
Piras 
Antonia no l’aiat sempatia
e po cussu est ch’at fatu facia tolta.
S’aiat tentu paura a moda mia
a su bersagliu ja no si fut polta.
Mezus a si salvare sende ’ia
che a la fagher santa a da ch’est molta
mancari che l’acosten a Gesusu
ca da chi morit no torrat piusu.
Sozu 
Est molta e l’an atzesu incensu e chera,
sa gloria est a issa apartenente.
Siat in cale siat carriera
su coraggiu triunfat, tene in mente.
E tando sos eroes de trincera
a tie no ti nàrana niente?
Si custos che cancellas dae memoria
nara comente iscridimos s’istoria.
Piras 
Istorias no nde chelzo de seguru
chi de sos trassianos est s’iscena.
Antonia Mesina at coro duru:
nachi la faghen santa po sa pena
essende ca Maria Madalena
no fiat vìrgine e-d-est santa puru.
Medas afaca a Deus las arrumban
ca faghen gai: est a ue l’atzumban.
Sozu 
Sa santidade tota no apo tentu:
no naro ch’est sa mia totacanta.
Ma sa vida non peldas a su ’entu,
cunserva intata e sana sa pianta
ca bastat de coraggiu unu momentu
e-d-est un’àtimu a si fagher santa.
Ca podet capitare de improvisu
e b’est su ’olu ’eretu a Paradisu.
Piras 
Sa fèmina ch’est tropu coraggiosa
peldet de santidade sa bandela
proit’andat e torrat in carrela:
est che abe chi chilcat una rosa.
Abbaidade cudda mariposa
ch’istat girende a giru a sa candela:
a sa paura mia no si mujat
e girat finament’a chi si brujat.
Sozu 
Sa mariposa, animale innotzente,
po contu meu non devo mirare.
Ma s’umanu, un’essere coscente,
su coraggiu lu devet isfrutare
in meda o cosigheddas de niente
chi est su chi lu faghet triunfare.
Eco, da su coraggiu si signalat
e su nòmene sou l’immortalat.
Piras 
Icaru fuit da su Labirintu
e Dedalo li narat: ”Cunsidera!
Tantu tantu no b’altzes in s’aera,
time sempre s’altura”. E l’at cunvintu.
Ma Icaru a su sole s’est astrintu
e s’iscazat sas alas de sa chera.
Tando ’olende in sas alas s’est allutu
e da no tenner paura nd’est rutu.
Sozu 
De sa mitologia in-d-un’arcanu
non t’at a dare sa rejone tota
ca no aiat un’istertzu in manu,
ne cumprendiat ne motu e ne rota.
Invece cun coraggiu unu pilota
da chi che pigat cun s’areoplanu
totue tenet lìbbera sa via:
in altu faghet ogni acrobbatzia.
Piras 
Chie de viver fin’a betzu at gana
tenzat paura si no est ingratu
ca s’òmine azardosu si s’est fatu
a s’ora agatat sa fine metzana.
Nara s’istat su sòrighe in sa tana
a pena leat fiagu ’e su ’atu.
No bessit e ne tenet coro folte:
timet su ’atu e s’iscampat sa molte.
Sozu 
Po foltza devet currer e trotare
siat inoghe o siat iguddane.
E timet finamenta su margiane
e su colvu po no lu piculare.
Però no sunu a foltza che pare:
a mala ’oza lu timet su cane.
No est solu ’e paura su valore:
osserva ch’est de foltza inferiore.
Piras 
Ma podet esser de foltza mancante:
deo igue sa rejome assendo.
Da chi m’’ido de foltza menguante
chi cuddu mi la faghet bi cumprendo.
Tando non soe un’istravagante:
cun sa paura mia mi difendo.
Su coro in sa paura che l’inserro
e timinde de pelder no bi gherro.
Sozu 
Ma da chi su coraggiu bi est bastante
cun paga foltza faghet valentia.
Invece cun sa tua paurìa
ja t’as a fagher pius menguante.
Davide afrontadu at a Golia
chi fiat contr’a isse unu zigante.
Ma una frunda in manu si aferrat
e su zigante cun coraggiu aterrat.
Piras 
Davide est paurosu ca est metzanu,
sa paura no est mai segunda,
prite s’aiat tentu ’e foltza bunda
fut bandadu a gherrare manu manu:
invece at postu una pedra in sa frunda
e iscuta bi l’at dae lontanu.
Sa pedra da lontanu bi l’imbiat:
at fatu gai prite lu timiat.
Sozu 
Osservadinde chi in-d-unu momentu
si at totu su colpu istudiadu
e-i sa pedra ch’imbiat che bentu
e su zigante tando at aterradu.
Invece, si paura aiat tentu,
no si fit a su campu presentadu.
Su coraggiu che l’’ogat dae pelea
e at binchìdu pro sa ratza ebrea.
Piras
Bìnchere po coraggiu no est distintu:
ma cando mai, mi’, no l’as cumpresu?
Si fut bistadu ’e coraggiu cunvintu
fut bandadu ’e s’armada anzena a mesu:
invece l’at iscutu dae tesu
e gherradu no at chintu po chintu.
Chie da tesu colpende soprimet
est ca a si l’astringher ja lu timet.
Sozu 
Su coraggiu bi cheret pro gherrare:
non devet esser in su fronte segundu
ca si no tenes coraggiu, Remundu,
incue non ti deves presentare.
E su sutamarinu ch’in su mare
pigat a susu e che falat a fundu?
Ma chie est intro at su coraggiu meu
e bistat suta fina unu mese intreu.
Piras 
Ma cussu timet a pigare a susu
po no l’aer sas naves avistadu.
Cheret narrer su timer est proadu
ca chie timet non faghet abbusu:
da ch’an sa bomba atomica inventadu
sas natziones no gherran piusu.
Ca timen a bandare a s’oltretomba
però no gherran ca timen sa bomba.
Sozu 
Sa bomba este un’arma crudele
ma deo ti lu devo ispiegare.
Chie det su coraggiu afiancare
est a sa sua patria fidele.
Cun coraggiu sas trupas de Israele
bator istados a fiancu a pare
an impignadu e s’idea bi est tota:
in bator dies bìnchidu an sa lota.
Piras 
Cussos timian ca fian sovranos
e da primu sos corpos an discussos
ma tantas natziones che-i cussos
ja sun timinde a si ’etare manos:
sos Russos timen sos Americanos,
sos Mericanos ja timen sos Russos.
Da tantu in tantu a paràulas s’aferran
ma però ca si timen no bi gherran.
Sozu 
Tzeltu sa bomba est arma malaita
ch’at a ponner su mundu in avolotu
e-i sa cosa parit tropu frita
ca timinde bi nd’at unu fiotu.
Ma si atzenden sa prima ischindita
tando coraggiu si an a ponner totu.
E da chi sunu in su campu gherran
ca cun coraggiu sas armas aferran.
Piras 
A bisu chi sa gherra la cres giogu
como ch’an inventadu un’arma noa?
Si t’abbastat coraggiu bae e proa
e bàndache ispavaldu a cussu logu.
Unu chi timet chi li fuat su fogu
prim’’e lu ponner faghet una doa.
Si no s’atacat tota sa fiaca:
brujat sos bidatones de afaca.
Sozu 
Lassa brujare fenu cun chesura
mancari a ponner fogu est un’abbusu.
Ma in sas natziones de piusu
ja nd’aprofitan de sa congiuntura.
Osserva, De Gaulle no at paura:
cun cussu che at sa Frantza postu susu.
E cun isse sos coraggiosos sunu
chi paret chi no timan a nisciunu.
Piras 
De Gaulle est rimbambidu ca nd’est rutu:
tenet de propaganda su desizu
ca cando sos tedescos l’an iscutu
si ch’est fuidu e non bessit a pizu.
Si b’est su fogu o chi b’at unu putu
sa mama ’ona no fidat su fizu:
no siat chi curiosu si pieghet
e timet chi si brujet o ch’anneghet.
Sozu 
Ja bi cheret paura po su putu
màssimu s’este de abba pienu
ca po su fizu sou o po s’anzenu
tando devet piangher a sicutu.
Ma una mama ca su fizu ch’est rutu
imbolada si ch’est suta su trenu:
tando nd’at su coraggiu ’ogadu a pizu
e suta ch’at salvadu mama e fizu.
Piras 
Però po fizu siat o nebode
be-i cheret paura e coro fritu
prite sa mama est s’ànghelu costode
sa ch’isfrancat perìgulu e delitu.
Nostra Segnora, po timer a Erode,
cun su fizu fuida est a s’Egitu:
s’invece aiat tentu coro toltu,
chena timire su fizu fut moltu.
Sozu 
Un’àteru caminu ti as abbeltu
ch’est po li render a Maria omaggiu.
Però de fatu at paura ’e tzeltu
però si sun armados de coraggiu
e passados che sun in su deseltu,
no an timidu su longu viaggiu.
Su fizu po che ’ogare dae pena
bi andan cun coraggiu in terr’anzena.
Piras 
Zusepe, si ses bonu pensadore,
sa seda la distinghes dae su pannu.
Nostra Segnora a su fizu at amore
e timet de sutzeder unu dannu:
po s’isfrancare unu male mannu
at afrontadu unu male minore.
Ma custu deves pensare e discùrrere:
ch’est sa paura chi l’at fata cùrrere.
Sozu 
Cristos minore s’est postu in viaggiu:
no b’est sa volontade sua tota.
Poi est torradu, afrontadu at sa lota,
inue nde dimustro custu saggiu:
leat a duas manos su coraggiu
e che pigat sa rughe a su Golgòta.
Da ch’at timidu Cristos non fit folte,
poi at coraggiu e retzidu at sa molte.
Piras 
Tando no apo paura deo ebbia
ca fina Cristos m’est cumpagnu caru
ca cando fiat in s’oltu ’e s’olia
at nadu: ”Babbu, pònebbi riparu:
caridade apas de sa vida mia,
trànsilu tue su càlighe amaru”.
Sì chi l’an in sa rughe crocifissu
per’a morrer timiat finas issu.
Sozu 
Su Re Divinu de su firmamentu
de su Golgòta at leadu sa via
e-i sa morte at retzidu cuntentu
sentza tenner peruna paurìa:
sol’at timidu pro unu momentu,
tando no parit mancu su Messia.
Ca si afrontan sas tremendas sortes:
ammenta, su coraggiu est de sos fortes.
Piras 
No, chi Cristos est òmine immortale
ma timet sos sicàrios prepotentes
poite sun armados fin’a dentes
e los cumandat unu criminale.
Chie at coraggiu jughet pagu sale
ca sa paura est de sos sapientes:
po chi nelzas chi timen su bobboi,
sunu pensende a su ch’at d’’enner poi.
Sozu 
Finimos como sentza esser rivales
ma po aer su tema terminadu.
Devo narrer chi sas partes ch’an dadu
sun, gira-gira, guasi eguales:
cun paura s’isfrancat su pecadu
ma cun coraggiu si afrontan sos males.
E gai ’e si salvare ognunu isperat
a da chi dogni ostàculu supèrat.
Piras 
Fininde naro chi su tema meu
a fundu lu devides meditare
prite si la leamos a buleu
semus capatzes de nos cundennare:
si ’inu no bufamos a litru intreu
est ca timimos de imbreagare.
E chie timet d’’enner imbreagu
ja lu bufat su ’inu a pagu a pagu.